Hegyszentmárton község Baranya vármegyében, a Sellyei járásban. Három különálló településrésze Hegyszentmárton, az attól északnyugatra fekvő Alsóegerszeg és az északkeletre fekvő Monyorósd. Jellegzetessége a mindhárom településrész központjában megtalálható, kőből épült harangtorony.

Fekvése 
A település Pécstől, Siklóstól és Sellyétől is közel azonos távolságra helyezkedik el.

A szomszédos települések: észak felől Tengeri, kelet felől Siklósbodony, délről Kórós, nyugat felől pedig Bogádmindszent; közigazgatási területe a fentieken túl határos még északkelet felől Baksa és Kisdér, délkelet felől Babarcszőlős, Diósviszló és Rádfalva, délnyugat felől pedig Páprád közigazgatási területével is.

Megközelítése 
Legegyszerűbben az 58-as főút felől közelíthető meg, Garé és Siklósbodony érintésével, az 5815-ös úton. Ezen az útvonalon haladva először Monyorósdot érjük el, majd a településrész végét elhagyva az addig kelet-nyugati irányban haladó országút éles kanyarral délnek fordul, így éri el Hegyszentmártont. Alsóegerszeg Hegyszentmártontól nyugatra, Bogádmindszent felé továbbhaladva, az országút egy elágazásától érhető el.

Határszélét északnyugaton érinti még a Pécstől az ormánsági Vajszlóig húzódó 5801-es út is.

Hegyszentmártont érinti a Villány-Siklósi borút útvonala.

Története 
Nevét 1332-ben említette egy, a pozsonyi káptalan levéltárában őrzött oklevél S. Martini néven.

1332-ben Viszló falu felosztása kapcsán említették, hogy a Szentmárton felé eső rész a pécsi káptalannal határos.

A pécsi esperességben fekvő Hegyszentmárton papja 1332-ben 25, 1333-ban 8, 1335-ben 22 báni pápai tizedet fizetett.

Közélete

Polgármesterei
 1990–1994: Jakab Gézáné (független)
 1994–1998: Jakab Gézáné (független)
 1998–2002: Jakab Gézáné (független)
 2002–2006: Jakab Gézáné (független)
 2006–2010: Jakab Gézáné (független)
 2010–2014: Jakab Gézáné (független)
 2014–2019: Jakab Gézáné (független)
 2019-től: Jakab Gézáné (független)

Népesség 
A település népességének változása:

A 2011-es népszámlálás során a lakosok 97,8%-a magyarnak, 25,6% cigánynak, 1,9% horvátnak, 2,2% németnek, 0,2% románnak, 0,2% szerbnek mondta magát (1,7% nem nyilatkozott; a kettős identitások miatt a végösszeg nagyobb lehet 100%-nál). A vallási megoszlás a következő volt: római katolikus 76,8%, református 4,8%, felekezeten kívüli 10,6% (7,5% nem nyilatkozott).

Látnivalók 
Hegyszentmártonnak nincsen saját temploma, viszont mindhárom falurész központjában három szintes, kőből épült harangtorony áll, meghatározó elemeiként a faluképnek; a temetőjében (mely Hegyszentmártontól nyugatra, az alsóegerszegi elágazástól nem messze található az országút mentén) a bejárattól távolabb egy Szent Pál nevére szentelt temetőkápolna is áll. Mindhárom településrész gyakorlatilag egyutcás kialakulású, sok szép, a környék hagyományos népi építészetére jellemző stílusjegyeket viselő parasztházzal.

Jegyzetek

Források 
 Györffy György: Az Árpád-kori Magyarország történelmi földrajza I.

További információk 
 Hegyszentmárton a Via Sancti martini honlapján

 Hegyszentmárton adatai

Kapcsolódó szócikkek 

Baranya megye települései
Baranya vármegye települései
Ormánság